钦定古今图书集成/明伦汇编/官常典/第520卷 > 古里甲石伦
## 钦定古今图书集成/明伦汇编/官常典/第520卷 > 古里甲石伦

按《金史》本传：“石伦，隆安人。以武举登第。为人刚悍，颇
自用，所在与人不合。宣宗以其勇善战，每任用之。贞
祐二年，累迁副提控、太原府判官。与从宜都提控振
武军节度使完颜蒲剌都议拒守不合，措置乖方，敌
因大入，几不可御。既乃交章论列，以自辨其无罪。上
恶其不和，诏分统其兵。未几，迁同知太原府事。奏请
‘招集义军，设置长校，各立等差。都统授正七品职，副
统正八品，万户正九品，千户正班任使，谋克、杂班。仍
三十人为一谋克，五谋克为一千户，四千户为一万
户，四万户为一副统，两副统为一都统，外设一总领
提控’。”制可。四年，迁河东宣抚副使。上章言：“宣抚使乌
古论礼不肯分兵御敌，且所行多不”法，诏礼罢职。石
伦迁绛阳军节度使，权经略使，寻知延安府事，兼鄜
延路兵马都总管。大元兵围忻州，石伦率兵往援，以
兵护其民入太原，所保军民甚众。兴定元年七月，改
河平军节度，兼卫州管内观察使，诏谕曰：“朕初谓汝
勇果，为国尽力，故倚以济事。寻闻汝嗜酒不法，而太
原知府乌古论德升亦屡尝为朕言之，然皆琐屑，乃
若不救，汾州岂细事哉？有司议罪如此，汝其悉之，益
当戮力，以掩前过。”是年十一月，迁镇西军节度使，兼
岚州管内观察使，行元帅府事。二年四月，石伦言：“去
岁北兵破太原，游兵时入岚州境，而官民将士悉力
捍御，卒能保守无虞。向者河东内郡皆驻以精甲，实
以资储，视边城尢为完富。然兵一至，相继沦没。岚兵
寡而食不足，惟其上下协同，表里相应，遂获安帖。当
大军初入，郡县仓皇，非此帅府控制，则隩管、保德、岢
岚、宁化皆不可知矣。今防秋不远，乞朝廷量加旌赏，
务令益尽心力，易以镇守。”诏有功者各迁官一级，仍
给降空名宣敕，令枢密院遣授之。三年二月，石伦奏：
“向者并、汾既破，兵入内地，臣谓必攻平阳，平阳不守，
将及潞州，其还当由龙州谷以入太原。故臣尝请兵
欲扼其归路，朝廷不以为然，既而皆如臣所料。始，敌
入河东时，郡县民皆携老幼徙居山险，后虽太原失
守，而众卒不从，其意谓敌不久留，且望官军复至也。
今敌居半岁，遣步骑扰诸保聚，而官军竟无至者，民
其能久抗乎？夫太原，河东之要郡，平阳，陕西，河南之
藩篱也。若敌兵久不去，居民尽从屯兵积粮，以固基
本，而复扰吾郡县未残者，则边城指日皆下矣。北路
不守，则南路为边，去陕西、河南益近。臣窃忧之，故复
请兵以图战守。而枢府檄臣并将权太原治中郭遹
祖、义军李”天禄等万馀人，就其粮五千石。会汾州权
元帅右都监抹撚胡剌复太原，臣召遹祖，欲号令其
众，遹祖不从。寻得胡剌报曰：“尝问军数于遹祖，但称
天禄等言之，未尝亲阅，问粮则曰散在数处。盖其情
本欲视朝廷以己有兵粮，冀或见用，以取重职，不可
指为实用也。虽然，臣已遣提控石盏吾里忻等领军
以往矣。但敌势颇重，而往者皆新集白徒，绝无精锐，
恐不能胜。乞于河南、陕西量分精兵，以增臣力，仍令
陕西州郡近河东者，给之资粮，更令南路诸军缀敌
之南，以分其势，如此庶几太原可复也。”诏陕西、河东
行省分粮与之。请兵之事，以方伐宋，不从。三月，石伦
复上言曰：“顷者大兵破太原，招民耕稼，为久驻之基。”
臣以太原要镇，所当必争，遣提控石盏吾里忻引官
兵义兵共图收复。又以军士有功者宜速赏之，故拟
令吾里忻得注授九品之职，以是请于朝，而执政以
为赏功罪罪，皆须中覆。夫河东去京师甚远，移报往
返不下数十日，官军皆败亡之馀，锋锐略尽，而义兵
亦不习行阵，无“异乌合，以重赏诱之，犹恐不为用，况
有功而久不见报乎！夫众不可用则不能退敌，敌不退则太原不可复，太原不可复则平阳之势日危，而
境土日蹙矣。今朝廷抑而不许，不过虑其滥赏耳。借
使有滥赏之弊，其与失太原之害孰重？”于是诏从其
请，自太原治中及他州从七品以下职，四品以下散
官，并听石伦迁调焉。是月，石伦复言：“日者遣军清𢭏
敌垒，欲分石州兵五百权屯方山，剿杀土寇，且备岚
州，而同知蒲察桓端拒而不发。又召同知宁边军节
度使姚里鸦鹘与之议兵，竟不听命。近领兵将取太
原，委石州刺史纳合万家权行六部，而辞以他故，几
误军粮。约武州刺史郭宪率所领并进，宪亦不至。臣
猥当方面之任，而所统官属并不禀从。乞朝廷严为
惩诫，庶人知职分，易以责办。”宰臣恶之，乃奏曰：“桓端
《鸦鹘》，已经奏改，无复可议。石伦身兼行部，不自规画，
而使万家往来应给。石州无人，恐亦有失。武州边郡，
正当兵冲，使宪率军离城，敌或乘之，孰与守御？万家
等不从，未为过也。”上以为然，因遣谕石伦曰：“卿尝行
院于归德，卫州防备之事非不素知，乃屡以步骑为
请，何耶？比授卿三品，且数免罪谴，卿当自誓以死报
国。今所为如此，岂报国之道哉！意谓河南之众必不
可分，但图他日得以借口耳。卿果赤心为国，尽力经
画，亦足自效。万家等若必惩戒，彼中谁复可使者，姑
为容忍可也。”闰三月，石伦驻兵太原之西，俟诸道兵
至进战，闻胁从人颇有革心，上言于朝，乞降空名宣
敕、金银符，许便宜迁注以招诱之。上从其请，并给付
之，仍听注五品以下官职。六月，保德州振威军万户
王章、弩军万户齐镇杀其刺史孛术鲁、银术哥，仍灭
其家，胁官吏军民同状白岚州帅府，言银“术哥专恣
惨酷，私造甲杖，将谋不轨。”石伦密令同知州事把蒲
剌都图之。蒲剌都乃与兵吏置酒，召章等饮，擒而族
诛之。至是，朝廷命行省胥鼎量宜迁赏，仍令蒲剌都
摄州事，抚安其众焉。六月，迁金安军节度使，行帅府
事于葭州。时鄜州元帅内族承立虑夏人入寇，遣纳
合买住以兵驻葭州，石伦辄分留买住兵千八百人，
令以馀兵屯绥德，而后奏之。有司论罪当绞，既而遇
赦，乃止除名。元光元年，起为郑州同知防御使，与防
御使裴满羊哥部内酤酒不偿直，皆除名。三月，上谕
元帅监军内族讹可曰：“石伦今以罪废，欲再起之，恐
生物议，汝军前得无用之乎？此人颇善战，果可用，便
当遣去。古亦有白衣领职者，渠虽除名，何害也？”十月，
大元兵围青龙堡，诏以石伦权左都监，将兵会上党
公、晋阳公往援之。兵次弹平寨东三十里，敌兵梗道，
不得进。会青龙堡破，召还，既而复以罪免。正大八年，
大兵入河南，州郡无不下者，朝议以权昌武军节度
使粘葛仝周不知兵事，起石伦代之。石伦初赴昌武，
诏谕曰：“卿先朝宿将，甚有威望，故起拜是职。元帅苏
桩武监军皆晓兵事，今在昌武，宜与同议，勿复不睦
失计也。”时北兵已至，许石伦赴镇，几为游骑所获。数
日，知两省军败，溃军踵来，有忠孝军完颜副统入城，
两手皆折，血污满身，州人忧怖，不知所出。石伦遣归
顺军提控岚州人高珪往斥候，珪因持在州军马粮
草数目奔大元军，仍告以城池深浅。俄大兵至城下，
以凤翔府韩寿孙持檄招降，言三峰败状，石伦、苏桩
不诘问，即斩之市中。既而武监军偏裨何魏辈开东
门，内族按春开南门，夹谷太守开西门。大元军入城，
擒苏桩，问以大名南奔之事，桩曰：“我本金朝人，无力
故降，我归国得为大官，何谓反耶？”大将怒其不屈，即
杀之。石伦投廨后井中，仝周自缢。州廨武监军者，初
不预开门之谋，何魏辈欲保全之，故言于大将曰：“监
军令我辈献门。”然亦怒其不迎军而降，亦杀之。仝周
名晖，字子阳，策论进士，兴定间为徐州行枢密院参
议官，上章言：“惟名与器不可假人，自古帝王靡不为
重。今之金银牌，即古符节也。其上有太祖御画，往年
得佩者甚难。兵兴以来，授予颇滥，市井道路，黄白相
望，恐非所以示信于下也。乞宝惜之，有所甄别。”上以
语宰臣，而丞相高琪等奏：“时方多难，急于用人，驾驭
之方，此其一也。如故为便。”苏桩，大名人，初守大名，归
顺于大元。正大二年九月，自大名奔汴，诏置许州，至
是见杀。